དོལ་པོ་བ་བལ་ཡུལ་རོང་སར་ཡང་ལོ་རེ་ལ་ཐེངས་གཅིག་གམ་གཉིས་སམ་གསུམ་ཙམ་འགྲུལ་བཞུད་བྱེད།འཕྲུལ་འཁོར་གྱི་བཞུད་ལམ་ཐིངས་མོན་ཐང་ནས།དེ་བས་བོད་བྱང་ཐང་ལ་འཁོར་ལམ་བཟོ་རྒྱུ་ཧ་ཅང་སླ་སྐདརྒྱུར་ད་དུང་ཡང་དུས་རབས་ནས་དུས་རབས་འགོར་ངེས་ལྟ་བུ་ལ།ད་ལྟའི་དུས་འདིར་ཁོང་ཚོའི་སྐྱེལ་འདྲེན་གྱི་བརྟེན་ས་གཙོ་བོ་ནི་རྟ་དྲེལ་དང་མཛོ་གཡག་རེད།རྟ་ཕོ་རབ་ཅིག་ལ་ཕོ་ཆེན་ཟེར།རིན་གོང་ནེ་སྒོར་འབུམ་ཡན་རི་བས་ན་འབུམ་རྟ་ཡང་ཟེར།རྒྱུ་ཆེན་ཚོ་ཕོ་ཆེན་འབྲུག་འདྲ་ལ་ཕྲ་ཚོམ་སྣ་ཚོགས་བཏབ་པའི་རིན་ཆེན་སྒ་སྲབ་ཆ་འགྲིག་རེ་བསྐྱོན་ཏེ་སྐྱིད་པའི་སྣང་གླུ་གཏོང་བཞིན་འགྲུལ་བཞུད་བྱེད་པའང་མཐོང་ལ་དབུལ་ཕོངས་ཚོ་ལྷམ་མགོ་ལྷན་པ་དགུ་བརྩེགས་ཀྱི་ཟ་ཟུར་ནས་མཐོ་བོང་དང་རྟིང་པ་སྔོ་ཐིང་ངེར་འཇུར་གྱིན་འགྲུལ་བཞུད་བྱེད་པའང་མཐོང་བར་འགྱུར།ཁང་ཁྱིམ་གསར་བསྐྲུན་དང་རྒྱ་བསྐྱེད་སོགས་ཀྱི་སྐབས།ཁ་ཚ་དགོས་གཏུགས་སུ་གྱུར་བའི་ཤིང་ཆ་སྦོམ་ཕྲ་སྣ་ཚོགས་པ་མི་ཟོག་གཉིས་ཀྱི་རྒྱབ་ལ་བརྩེགས།སྤྲིན་དཀར་པོ་ཐོད་ལ་བཏེགས།ས་ནག་པོ་འདོམ་ལ་འཇལ།ཉིན་ཞག་མང་པོར་ལུས་ལ་རྔུལ་ནག་གི་རྒྱུག་ཆུ་བཞུར་གྱིན་དམའ་རོང་ས་ནས་བོད་མཐོ་སྒང་བར་སྡུག་འཁུར་གྱིས་འོར་འདྲེན་བྱེད་པ་མཐོང་དུས།སེམས་སྐྱ་མོ་ཐང་ལ་མི་ལྷུང་བའི་ངེས་པའང་མེད།སྔ་དུས་ཧི་མ་ལ་ཡའི་རི་རྒྱུད་དུ་སླེབས་པའི་དབྱིན་ཇི་བ་ཚོ་དེ་གའི་བལ་བོ་མི་རིགས་ཀྱི་ལུས་ཤེད་དང་ཡིད་བསྲན་ལ་ཧ་ལས་ཏེ་ཆེད་གཉེར་དངོས་ཟོག་འོར་འདྲེན་དུ་བསྐུལ་བའི་ལོ་རྒྱུས་ཡོད་པ་ལྟར།དོལ་པོ་བའང་དེ་མཚུངས་རེད།སྐྱེས་པ་རེས་སྤྱི་རྒྱ་༣༠ཡན་འཁུར་ནས་ཉིན་ལམ་བདུན་རེའི་ལམ་ཐག་ཀྱང་ཤུལ་ཏུ་བསྐྱུར་ནས་འགྲོ།ཡུལ་འདིར་འཁྲབ་འཁྲིད་གནང་བའི་གློག་བརྙན་སྐད་གྲགས་ཅན་ཚོ་འགྲུལ་ནང་དུ་བསྟན་པ་ལྟར།ཁོང་ཚོ་ཁལ་མ་དང་བཅས་པའི་ཚོ་འགྲུལ་ལ་ཧ་ཅང་མཁས།ཞོགས་པ་སྐྱ་རེངས་མ་ཤར་བའི་གོང་དུ་ཁེལ་མ་རྣམས་རྩྭ་ལ་གློད་ཅིང་།ཉི་མ་གུང་ལ་སླེབས་ཉེའི་མཚམས་སུ་ཁེལ་མ་རྣམས་ལྷས་སུ་འགུག་ལ།ཡུད་ཙམ་ཞིག་གི་རིང་ཤིང་ཆས་སོགས་ཁུར་བོ་རྣམས་བཀལ་ཏེ་ནག་ཡོར་རེར་ལམ་ལ་བཞུད་འགྲོ།ཁལ་མའི་སྐེ་ལ་གཡར་དྲིལ་འདོག་རྒྱུར་དགའ།མཛོ་གཡག་ཁྱུ་རེའི་ཁྲོད་ན་སྐེ་ལ་གཡར་དྲིལ་སླ་ང་ཙམ་རེ་བཏགས་པ་རེ་ཤས་ཡོད་ངེས་ཅན་ཡིན་པས།ཚོ་འགྲུལ་པ་རྣམས་རྒྱང་གྲགས་ཙམ་གྱི་ཕ་ཚད་ན་ཡོང་གི་ཡོད་ཀྱང་།སྔོན་དུ་ཐོས་འཛིན་གྱིས་རྟོགས་ཏེ།སིལ་སིལ་སིང་སིང་གི་སྒྲ་གྲགས་ཚེ།རེ་ཞིག་སྒུག་ན།ཟིལ་ཆེ་བའི་ཚོ་འགྲུལ་བ་མིག་ལ་མངོན་འོང་རྒྱུ་ཡིན།གཡར་དྲིལ་འདོགས་པ་ལ་དགོས་པ་ཆེན་པོ་ཡོད་དེ།བརླག་སྟོར་མི་འབྱུང་བ་དང་འཚོ་བདེ་བ་སོགས་ཀྱི་ཁྱད་ཡོད།